O‘zbekistonda atrof-muhitga ta’sirni baholash tizimini joriy etish masalasi muhokama qilinmoqda

Wyndham Tashkent mehmonxonasida Oʻzbekistonda atrof-muhitga taʼsirni baholash tizimini joriy etish ahamiyatiga bagʻishlangan seminar oʻz ishini boshladi. Bu haqda O‘zA xabar bermoqda.

Ekologiya va atrof-muhitni muhofaza qilish davlat qoʻmitasi, Markaziy Osiyo mintaqaviy ekologiya markazining mamlakatdagi filiali, BMT Yevropa iqtisodiy komissiyasi va Yevropada xavfsizlik va hamkorlik tashkilotining mamlakatimizdagi loyihalari koordinatori (YeXHT) hamkorligida tashkil etilgan tadbirda Oliy Majlis Senati, Qonunchilik palatasi deputatlari, tegishli vazirlik va idoralar mutaxassislari, nodavlat va notijorat tashkilotlar vakillari, oliy oʻquv yurtlarining professor va oʻqituvchilari ishtirok etmoqda.
Tadbir ochilishida Ekologiya va atrof-muhitni muhofaza qilish davlat qoʻmitasi raisi oʻrinbosari Oʻ. Oʻtayev, Markaziy Osiyo mintaqaviy ekologiya markazining mamlakatimizdagi filiali direktori Sh. Umarova, BMT Yevropa iqtisodiyot komissiyasi atrof-muhit masalalari boʻyicha hududiy maslahatchisi S. Radnaaragchaa, Yevropada xavfsizlik va hamkorlik tashkilotining mamlakatimizdagi loyihalari koordinatori J. Makgregor va boshqalar soʻzga chiqib, atrof-tabiiy muhitga koʻrsatilayotgan antropogen taʼsirni kamaytirishda ekologik xavfsizlikni taʼminlovchi kompleks choralarni qabul qilish va ularning amaliy ahamiyat haqida toʻxtalib oʻtdi.
Seminar ertaga ham oʻz ishini davom ettiradi.